khistorydata/jeongjo-sjw-relations huggingface dataset:
정조 11년
丁未正月十八日辰時上御熙政堂晝講詣臺臺臣同爲入侍時知事鄭昌聖特進官尹坊參贊官金魯永侍讀官李太亨檢討官洪義浩假注書尹光顔記事官李崑秀金祖淳宗臣西春君爗武臣行副護軍李明運執義李師濂正言柳畊以次進伏太亨讀新受自大哉聖人之道止所以爲大也上讀新受訖太亨曰中庸一篇中論學問處綱目備而首尾詳者無過於尊德性以下十段大小相資上下互應何莫非聖門入德之工而若求其着力下工處言之則道中庸三字最宜喫緊而詳玩蓋中庸之道推到於聖人功化之至則天地莫能載參看於學者工夫之地則纖毫無不備與大學之綱領條目魯論之博文約禮沕然有相合之妙此章之以道中庸三字必屬知一邊說去者實有意矣殿下聖學高明其於存心致知之工已有體驗力行之效如臣愚淺何敢仰贊於萬一而若其由淺入深升高自卑以臻夫高明廣大之域者其要在於道中庸三字伏望深留聖意焉上曰好矣下番陳之義浩曰第二十九章之旨蓋承上章居上不驕而言故其言動法度之所以爲天下法爲天下則云者無非中庸之極工王者之大道也就其中本諸身徵諸民一句語尤可見其盡吾在我之實德驗諸化民之功效者也是以章末引詩之辭始以永終譽言之又以蚤有譽結之必以此譽之一字反復爲說者實與靡不有初鮮克有終之訓同一炯戒矣我殿下以致知力行之工著推己及民之化令聞令譽洽于民心君子蚤譽之實德臣固欽仰而夷考今日之成效則臨御已近於一紀而化理未洽於八方飢饉連年艱虞溢目使前日望治之民心或不無解體之憂繼自今凡於修己治民之際益軫愼終惟始之義每以終譽二字爲念念加勉之工是臣區區之望也上曰所奏好矣當留意矣經筵官陳之昌聖坊魯永曰上下番已畢陳臣無更達者矣上曰尊德性云者果是功效乎工夫乎太亨曰是工夫矣上曰尊德性工夫必如何作用乃可以尊其德性乎太亨曰中庸一篇宗旨無過於誠之一字尊德性工夫亦似不外於誠矣上曰註亦云尊者恭敬奉持之意則尊德性工夫似當以敬爲主矣講畢太亨曰中庸已垂畢矣繼講冊子當稟定故敢此仰達矣上曰從當量定以敎矣昌聖曰科弊一節乃是登極初首欲矯革者而間因事會雖未變通科場之淆雜考試之不公頗有懲毖之效矣挽近以來漸不如初至於昨冬升庠而極矣因此而大小科場之不踵前習有未可知士子輩擧皆失望爲之憂嘆目今科期已屆京外咸聚而特除初試直設殿試則雜亂奸弊難保其必無臣謂更加嚴飭俾勿犯罪之地似好矣上曰出擧條預爲嚴飭可也出擧條太亨義浩曰臣等有區區所懷敢此仰達矣近日府院新啓中趙時偉事大論方張期於準請而尙未蒙允兪之音臣等不勝抑鬱之至噫擬帥一款固是渠現發之極罪則以此罪名只施遠配者揆以刑政已失太寬至於力沮稱發之語是可忍也不悅定號之事抑何心乎此而不嚴加訊鞫明施刑章則將何以伸國法而洩輿憤乎伏願亟加三思夬允臺請焉上曰非不欲卽允臺啓究覈之道未易故方此咨且不必煩陳矣師濂畊進前將陳啓上曰須退出於臺廳陳之可也仍命經筵官以下先退上命書傳敎曰朝參明日爲之又書傳敎曰明日朝參處所明政門爲之又書傳敎曰朝參在明山林外在外未肅拜三司竝許遞今日政以在京無故人差出上曰人日製何當設行云耶魯永曰姑未聞出令矣上曰庭試時春塘臺例設步階板而尙不入稟該曹郞官招來問之可也上曰明日諸承旨仕進由宣仁門入來廳坐於賓陽門可也命退承史以次退出
정조 11년
丁未正月十八日巳時上御重熙堂推考房承旨入侍時左副承旨趙衍德假注書李德鉉記事官李崑秀金祖淳稟事閣臣尹行任以次進伏訖上命書傳敎曰經筵入侍詣閤習講後入座目單始傳殿座自是不易之例而今日晝講時中官經傳殿座此固可駭習講之中止事未前聞玉堂則生疎所致承宣之亦無一言持難經筵又不警欬事體所在極爲未安然承宣之生疎無異於玉堂入侍承旨玉堂竝從重推考當該中官拿問處之又命書傳敎曰三明日酌獻禮時初欲依前經宿而慮或有相値事未果矣今聞大輪次日字定於二十二日云再明日詣齋室齋宿翌曉行禮道路以月覲門磨鍊百官行禮置之侍衛別雲劍外皆以入直磨鍊軍兵隨駕取考前例草記事分付兵曹又命書傳敎曰二十一日酌獻禮時路由弘化門以此分付上曰卿宰侍從堂上堂下敍用人令該曹口傳付軍職出榻敎又命書傳敎曰當該承旨遞差又命書傳敎曰承旨前望單子入之待下批牌招察任命退承史以次退出
정조 11년
丁未正月十八日未時上御重熙堂右承旨入侍時右承旨李祖承假注書李德鉉記事官李相璜金祖淳稟事閣臣尹行任以次進伏訖上命藥房提調持湯劑入侍賤臣承命出與徐有隣倂偕入進伏上命讀公事訖命退承史以次退出
정조 11년
丁未正月十八日初更上御重熙堂右承旨入侍時右承旨李祖承假注書李德鉉記事官李相璜金祖淳稟事閣臣尹行任以次進伏訖上曰趙時偉壬寅九月爲兵曹參知其月初七日入直與否問于兵曹可也賤臣回奏曰問于兵曹則趙時偉壬寅九月初五日爲參知初七日肅謝而以病不得入直直爲出去至二十一日始爲入直而二十三日出直云矣上曰此言謄于日記可也命退承史以次退出
정조 11년
行都承旨沈豐之齋宿左承旨李亨元齋宿右承旨李祖承齋宿左副承旨洪仁浩齋直右副承旨洪義榮齋宿同副承旨金魯永齋直注書金孝健[金孝建]病一員未差假注書尹光顔齋宿李德鉉齋直事變假注書李德淵仕
정조 11년
上在昌德宮行朝參停經筵
정조 11년
金魯永啓曰明日動駕相値再明日酌獻禮相値視事頉稟傳曰知道
정조 11년
沈豐之啓曰今日齋宿承旨當爲備員右副承旨洪義榮卽爲牌招何如傳曰允
정조 11년
玉堂前望單子入之校理李書九副校理李羽晉修撰洪樂恒嚴思憲副修撰柳孟養落點
정조 11년
傳于金魯永曰都承旨與黃海監司入侍
정조 11년
傳于沈豐之曰政官牌招開政
정조 11년
金魯永啓曰卽者都摠府郞廳來言入直副摠管李義行謂有情勢纔已經出云矣宿衛重地不待交替省記入啓之後徑先出去事未前聞極爲駭然從重推考何如傳曰旣有伴直雖與兵曹差間前此定式何等至嚴焉敢乃爾況臺啓在於朝參時僚堂咸造則申前何不推移致煩上徹乎該摠管罷職入來不爲推移摠管亦倂遞差今日政以在京無故人差出待下批牌招推移入直
정조 11년
以都摠府守宮望筒傳于李亨元曰懸頉摠管許遞今日政差出
정조 11년
李亨元以備邊司言啓曰慶尙左水使任屹以其親年之爲七十五歲呈狀乞遞揆以法典不可强令察任今姑許遞何如傳曰允
정조 11년
有政吏批判書尹蓍東進參判未差參議李集斗進同副承旨金魯永進以朴祐源爲吏曹參判宋民載爲校理朴基正爲修撰李尙度爲副修撰李在協爲分內局提調鄭致淳爲司僕正徐有豐爲任實縣監宋載經爲司宰提調李一源爲尼城縣監李𡊠爲右參贊徐有隣爲藝文提學趙觀鎭爲漢城主簿徐鼎修爲戶曹參議李在學爲同春秋洪秀輔爲工曹參判朴廣源爲西學敎授
정조 11년
再政以鄭枋爲知敦寧金鍾正爲典醫監提調李亨逵爲氷庫提調朴宗榦爲弘陵令黃仁煦爲監察吳在斗爲尙衣別提吳泰齊爲社稷直長蔡弘履爲刑曹參判
정조 11년
兵批判書金履素進參判申益彬進參議朴天衡病參知柳誼病左承旨李亨元進以尹塾爲都摠管閔鍾顯邊得讓爲副摠管閔有洙鄭達新爲訓鍊僉正洪聖淵洪義浩爲文兼李光運爲武兼閔永喆爲滿浦僉使李章漢爲慶尙左水使李昌培爲慶尙左兵虞候徐有隣李敬一趙衍德趙弘鎭權爲副司直宋民載爲副司果
정조 11년
再政以尹師國爲副摠管尹東暹爲知事崔鳳齡爲五衛將吳文常爲都摠都事
정조 11년
金魯永啓曰外方狀本啓本之尾紙當有餘地而今此慶尙監營啓本一度狀本一度尾紙太窄全不成樣揆以事體極爲未安當該監司金尙集推考警責何如傳曰觀此啓辭取見啓本不但啓本爲然狀本亦然而皆是半張此豈紙窄之致如非院屬所爲必有從中姦僞安知非生梗之計乎政院之不爲査實徑先啓辭大是疎忽爾則推考此啓辭還給自本院嚴査如無奸僞原啓本狀本封送該道使卽査治形止狀聞事分付
정조 11년
以慶尙監司啓本老人歲饌題給事傳于洪義榮曰前參判李憲默近不上來可知其篤老前知事姜杭卽回榜之人歲饌加給以示朝家記念之意事回諭
정조 11년
以平安監司狀啓老人歲饌題給事傳于金魯永曰其中通政車學模國役效勞頗多米斗加給事回諭
정조 11년
李亨元以兵曹言啓曰今正月二十日文臣朔試射日次而動駕相値不得爲之之意敢啓傳曰知道
정조 11년
李亨元以兵曹言啓曰再明日詣齋室齋宿翌曉行禮道路以月覲門磨鍊百官行禮置之侍衛別雲劍外皆以入直磨鍊軍兵隨駕取考前例草記事分付兵曹事命下矣依傳敎取考前例則昨年正月二十日自月覲門詣景慕宮齋宿翌曉行禮時駕前駕後自月覲門外侍衛而日瞻門外結陳禁軍出番五十人入番五十人侍衛而日瞻門外落後大駕入齋室後移陣於館峴挾輦軍金虎門弘化門入直軍各五十名侍衛槍劍軍六十名侍衛前後廂外各營入直步軍各留十名馬軍各留五名盡爲除出禁營出番鄕軍一哨御營出番鄕軍一哨訓鍊大將都領月覲門外排立而大駕入齋室後排立軍兵墻外環衛大將率標下軍逌覲門外結陣禁營出番鄕軍一哨訓鍊都監中軍率領景慕宮大門把守留營留陣及斥候伏兵勿爲磨鍊矣敢啓傳曰知道今番則駕入逌覲門後訓將大門外結陣中軍則逌瞻門外結陳可也
정조 11년
李亨元以兵曹言啓曰今正月二十四日合慶庭試武科殿試節目當爲磨鍊而在前殿試時親臨與命官先期稟旨後節目磨鍊事定式矣今番則何以爲之而處所以何處磨鍊乎敢稟傳曰以春塘臺親臨爲之可也
정조 11년
李亨元以都摠府言啓曰今日入直內三廳武兼禁軍及軍兵等當爲中日習射而親臨百官朝參相値不得爲之之意敢啓傳曰知道
정조 11년
金魯永以司僕寺言啓曰因執義李師濂所啓寧邊分養馬有頉以前任現告事有自本寺擧實草記之命矣前已發關行査於本道監營而姑未見回移無以的知其事實待其報來更爲草記之意敢啓傳曰知道
정조 11년
李亨元以武一所言啓曰今二十日動駕時本所三試官白東俊以禁軍別將領軍赴陣矣令政院稟旨變通以爲明日備員開場之地何如傳曰允
정조 11년
李亨元以武一所言啓曰本所今日平明開場柳葉箭片箭應射擧子自推字仍爲試取之意敢啓傳曰知道
정조 11년
李亨元以武二所言啓曰臣所今日平明開場自鳴字柳葉箭仍爲試取之意敢啓傳曰知道
정조 11년
金魯永以武二所言啓曰臣所捧單擧子原數八千五百十一人內再昨日柳葉箭入格六十二人昨日入格七十二人今日自鳴字至必字半字入格七十七人合爲二百十一人矣柳葉箭旣已畢試片箭自天字仍爲試取之意敢啓傳曰知道
정조 11년
執義李師濂啓曰臺啓畢奏後仍請下諭自是臺閣規例而臣儱侗昏聵不閒臺體朝筵入侍未奏新啓遽請下諭承宣請推適在就座之後卽席避嫌實是當然之事而坐處稍遠未及諦聽沁泄而退今始來避揆以體例所失尤大以此情踪不可仍冒請命遞斥臣職答曰勿辭亦勿退待
정조 11년
前行戶曹判書趙璥疏曰伏以臣偏荷罔極之恩累叨匪分之任處內而掌一國之財賦出外則按西門之鎻鑰是皆世所稱華貫膴仕而二年之間迭次兜攬有若非臣莫可者夙宵兢惕寢食不安履氷集木不足諭其危而不意議政新擢又下此際臣聞命震駭神遁魂奪茫然若墜落於萬丈煙霧之中罔知所以自措也噫臣性本狷隘事多迂闇立朝雖久與人寡合特一簪珮之窮措大耳間于涉世冥自速僇辱則惟殿下拯拂之居官僨誤動有顚躓則惟殿下庇覆之臣之頂踵毛髮罔非殿下之賜而今則衰且病矣殘喘欲盡餘生無幾所仰望者惟是終始之澤耳嗚呼器滿則溢馬疲則顚理之常也如臣者譬之於物則斗筲之器也駑駘之馬也顚溢之患居常凜凜而乃又注洪流於旣滿之後壓重擔於已疲之餘此其勢必無幸矣而天地生成之德或恐有始而無終寧不悲哉曩在乙巳夏入侍也殿下愍念臣慰諭臣至有不以銓任强迫之敎筵臣聞者莫不出而賀臣臣亦竊竊然自喜恃之若父母之眷愛奉之若金石之典憲常以爲惟此知遇之恩敎別是全保之德意古所謂知我者天曲爲之地者政道臣此生遭逢也顧今相任之重不啻百倍於銓任則臣之所顒祝而蘄免者豈非懇切之至情而聖心之所當哀矜者乎況臣母之在世也以臣之頻罹官災每爲之警戒曰汝有何罪罪在官高言猶在耳夢亦餘悸而今日之官又非前日之比先靈有知當作何懷歸依丘墓自不覺愴咽而失聲也至若區區自處之義月初筵席曾已略陳日前書啓又復申控今不須更費號籲而所可痛恨者君讎國賊迄未窮覈天經地義漸益晦塞將無以自解於天下後世臣於此實不勝痛哭流涕而窮山沒齒之計又不得不永矢于心矣惟是目下誤恩之濫加者恭俟䮕正之論而側聽累日尙未有聞臣若一向泯默不思所以急速鐫免則其爲辱甌卜而駭輿聆必將日甚一日矣玆敢披瀝肝血仰瀆崇嚴而恐其稽滯使家僮直呈政院伏乞聖明亟命刊改臣新授職秩更卜賢德以幸國事以安私分仍治臣辜恩慢命之罪以爲人臣不忠者之戒焉答曰省疏具悉卿懇自予枚卜于卿卿之駕屨不惟不造于朝邁邁者行居然自郊而鄕矣然惟廟堂若爲之增重國勢若賴以鞏固丙夜之枕亦庶幾少紓宿昔之憂者蓋不待輿人之誦予所自信于中不啻賢於夢卜而然也卿以圭璋之譽負棟樑之望斷斷一心惟在於移孝之忠古所謂眞宰相之風予未嘗不爲卿許之則顧今濟川之責捨卿而誰噫去就之義有關禮防大官之體匪比庶僚今卿巽辭亦係中書之古事而勉回遐心之道惟視予誠與不誠耳然徑尋鄕廬之擧竊爲卿惜之以予所聞大臣之聞命卽行或因難安於遭罹之餘或因不合於施措之際要皆出於斟量輕重計不獲已也曾或有無情勢無事端纔卜甌而遽出都者否耶若乃疏中云云卿雖以爲必可辭之義予則愈見其必無可辭之端從古名碩之嚴於出處者亦何嘗有一切硬定法文耶顧其義之所在而已苟使不義也而强之必出則上欠禮遇之道下有冒受之嫌苟其義也豈必强而後受之之爲合於出處之節也只就卿言中銓任一款而反復之庶可見不當强處不强可强處强之此非予不量爲任之大小不强於小而强之於大也誠以其大且重故不得不煩卿之重耳然則予所枚卜之意卿之可出之義不須多誥而決也世故層出朝象靡定人心日就於潰決民憂轉歸於艱棘而鼎席未備元輔獨賢此時彌綸之望專在端揆之造朝卿若念及於此豈忍一日安於田野之間哉予自有熟講于心決不以卿之牢執遂已其必致之方卿須體君臣之大義念時艱之岌嶪卽日入城聽予親諭疏末自引不已過乎此則都留面及姑此略之秉燭呼寫不暇罄意幡然登途之報予方整衣而待之仍傳曰此批答遣史官傳諭于右議政
정조 11년
藝文館提學李命植疏曰伏以歲籥維新茀祿鼎臻慈聖顯號加上大庭縟儀誕擧率土含生普同蹈忭如臣僇廢之蹤猥忝敦匠之任躬覩稀有之慶禮倍切私心之欣忭仍伏念臣之情勢豈可自同恒人復玷周行而始因慈敎之誕宣蒼黃詣闕隨參籲啓旋以都監之體重不敢言私冒沒承膺式至今近五十日矣區區私義欲待盛禮之載成可以復尋初服而所帶藝文提學之任尤有所不可堪不自安者臣本乏藻思近又昏眊尋常文字不能締構每當急遽率多求丐此則通朝之所知且況文任新通則時帶者遞解自是故事臣於年前亦嘗以此謦咳於前席得蒙恩遞見今大輪次與庭試旣有定期臣不當蹲冒之義不待臣辭之畢而試役難進之端非止一二伏乞聖明俯加諒察先許鐫免臣提學之任以存事例以安私分千萬幸甚答曰省疏具悉所辭如此本職許遞
정조 11년
弘文館提學洪良浩疏曰伏以臣本以僇廢之蹤偏蒙生成之澤拯拔於坑窞之中薰沐於滓穢之餘復收簪履之舊俾廁冠紳之列恩至渥矣德至厚也赴蹈磨放將何以仰酬萬一而又於數年之間屢加遷擢居然齒卿月之峻未有銖絲之報徒勤陶甄之化感結憂畏怵然不寧惟思殫竭於筋力之勞奔走於冗散之地爲區區自效之圖至於一切淸塗華貫不但力分之所不堪實是夢想之所未到乃者忽伏奉除旨以臣爲弘文館提學者臣於是震驚兢慄若無所容夫以不稱之才遽叨非分之寵顔先騂而背自汗誠不知官名之爲榮也惟是職也主貢擧則作成乎人才掌詞命則潤色乎皇猷治化仰贊於菁莪撰述或被於金石從古膺是選者苟非宿儒鴻匠莫敢居之方當聖化休明文運天啓制作侔商周絲綸合典謨四方風動群彦霧列此時詞垣之任尤宜峻簡念臣少孤失學才又凡魯徒事章句之末粗習功令之業特一尋摘之學究耳況今年衰氣耗舊學荒落譬如潢潦之流已竭於朝夕楡枋之飛不及於尋丈藉令抖擻旣廢之精塗飾至短之技將焉用之夫朝廷官人非苟榮其身將以善其事也今乃使倥侗蹇拙之才畀以黼黻華藻之責得不貽詞林之羞累右文之治乎循顧其中無以藉手進身者召牌之下冒犯違遨慢命之罪實無所逃且念臣跡旣單畸性又蠢疎向來冥摘之行自取顚躓之災每一念之餘愕在中從此自矢於心避淸要如機穽視聲利如疢疾今若饕榮慕寵進不知止則早晩狼狽必無幸耳寧不凜然寒心哉噫官銜愈華而秪添過分之懼聖眷益隆而反犯辜恩之罪伏地隕越惟俟重勘敢暴肝膈之懇仰瀆崇高之聽伏乞聖慈俯察情實亟命收還新授文苑之任以重公器仍治臣逋慢之罪以勵群工不勝大願答曰省疏具悉夙有聲價可喜得人卿其勿辭行公
정조 11년
丁未正月十九日未時上御重熙堂都承旨與黃海監司入侍時行都承旨沈豐之右承旨李祖承假注書李德鉉記事官李相璜金祖淳黃海監司金思穆以次進伏訖上曰副校理沈煥之牌招出榻敎上曰分付備局慶尙水使親年七十草記斯速修正以入可也上曰滿浦僉使曺命喆改差慶尙兵虞候韓應儉削職之代皆令今日政差出出榻敎上命書傳敎曰政府西壁中時帶藥院人許遞今日政差出又命書傳敎曰大輪次隔日春秋館堂上六曹參議以上學敎授中戶工判外在外及未肅拜回啓未下蔭官竝許遞今日政以在京無故人差出又命書傳敎曰弘文提學批下牌招察任命退承史以次退出
정조 11년
行都承旨沈豐之齋宿左承旨李亨元齋宿右承旨李祖承齋直左副承旨洪仁浩齋宿右副承旨洪義榮齋直同副承旨金魯永齋宿注書金孝建病一員未差假注書尹光顔齋宿李德鉉齋直事變假注書李德淵守宮直
정조 11년
上詣景慕宮展拜罷後奎章閣政院玉堂藥房口傳問安答曰知道
정조 11년
李亨元啓曰備邊司郞廳來言今日賓廳日次而動駕相値不得來會云矣敢啓傳曰知道
정조 11년
吏曹口傳政事以尹塾爲右參贊
정조 11년
洪義榮以吏曹言啓曰今此景慕宮酌獻禮時執禮成種仁時無職名令該曹口傳付軍職何如傳曰允
정조 11년
兵曹口傳政事以成種仁爲副司果
정조 11년
洪義榮以景慕宮都提調言啓曰本宮令閔孝克身病猝重奉事未差今日親臨奉審時宮司無以備員令改差與奉事未差之代令該曹口傳差出何如傳曰允
정조 11년
吏曹口傳政事以金聖準爲景慕宮令李羲文爲奉事
정조 11년
李亨元以兵曹言啓曰依下敎隨駕禁軍駕後禁軍壯勇衛及武藝別監內吹標下軍兵等處設粥以饋之意敢啓傳曰知道
정조 11년
李亨元以武一所試官言啓曰今日本所鐵箭應射擧子自天字至黃字四人內入格一人而日暮姑停之意敢啓傳曰知道
정조 11년
李亨元以武一所試官言啓曰本所今日平明開場鐵箭應射擧子自宇字仍爲試取之意敢啓傳曰知道
정조 11년
李亨元以武一所試官言啓曰本所今日鐵箭應射擧子自宇字至方字半字一百四十三人內入格八人昨日入格一人柳葉箭片箭兩技入格一人都合十人而未滿額數爲一百四十人矣今方修正榜目之意敢啓傳曰知道元額三百兩技入格一所十人二所八人云以此數赴殿試雖設帿較藝將有闕虎榜之慮在前如此之時多有闊狹之擧十八會試無異登瀛命令在所當信氣像豈或太局兩所相議單技入格中從矢數多者準三百額數而兩所勿拘百五十之數通融出榜若此則卿所榜目待二所出榜同議修正以入因此不可無別樣申飭者近來步射不但全廢柳葉箭亦然觀於今番入格武技之抛置可知此後着意肄習無或如今番之無形事令兵曹措辭申飭中外以初試日字言之距殿試太近之故鐵箭嫌其遲滯先試柳片及此單技許赴之後如鐵箭遠射之實才皆未免無聊渡㶚此何異於捨策而取表賦乎欲使武士習藝於元技不可不先試鐵箭欲試鐵箭不可不稍寬日字此後庭試初試日字推擇無或如前迫近事分付兵曹可也
정조 11년
李亨元以武一所試官言啓曰謹依奉命宣傳官所傳下敎本所呈單擧子中鐵箭遠射之類限今日更捧擧案考準原試冊試取而殿試期日已迫今二十一日開場以後來呈擧案者不爲許試之意敢啓傳曰知道
정조 11년
李亨元以武一所試官言啓曰本所今日鐵箭應射擧子十二人內入格五人而日暮姑停之意敢啓傳曰知道
정조 11년
李亨元以武二所試官言啓曰臣所今日自天字至號字片箭應試二千五百人內已入格爲二十一人未及試取爲六千十一人而日暮姑停之意敢啓傳曰知道
정조 11년
李亨元以武二所試官言啓曰臣所今日自天字至場字鐵箭應試二百七十七人內入格三十人而日暮姑停之意敢啓傳曰知道
정조 11년
李亨元以武二所試官言啓曰臣所今日平明開場自巨字片箭仍爲試取之意敢啓傳曰知道
정조 11년
李亨元以武二所試官言啓曰臣所擧子原數八千五百十一人內昨日片箭入格二十一人今日自巨字至必字半字入格七十八人合爲九十九人其中柳葉箭片箭兩技入格十人片箭旣已畢試鐵箭自天字仍爲試取而殿試日字不遠兩防牌竝設之意敢啓傳曰知道
정조 11년
李亨元以訓鍊都監言啓曰今正月二十日景慕宮齋宿時因兵曹節目南營馬軍四十五名廣智營軍四十名北營標下軍三十名除其留營各其將官率領待標信赴陣還宮後還爲入直而當夜宮墻外巡邏無以分排以軍餉色新營下都監守直軍依例推移行巡之意敢啓傳曰知道
정조 11년
李亨元以禁衛營言啓曰今正月二十日景慕宮齋宿時依兵曹節目西營入直鄕軍四十名新營入直京標下軍二十八名鄕軍三十七名內各除營直十名騎士二十五人內除營直五人元入直將官率領仍直其餘馬步軍兵及出番鄕軍二哨各該將官領赴訓鍊都監都領陣而西營入直軍及新營入直騎士竝待標信出用還宮後還入直而西營入直軍所餘不多宮墻外當夜巡邏勢難分排出番鄕軍二十名添入使之合力警巡之意敢啓傳曰知道
정조 11년
李亨元以御營廳言啓曰今正月二十日大駕詣景慕宮齋宿時依兵曹啓下節目東營集春營入直鄕軍一哨內營直各留十名實八十四名騎士二十五人內營直五人除實二十人新營入直鄕軍一哨內營直十名除實一百名及各色京標下軍二十四名出番鄕軍一哨除出各該將官領率領赴于訓鍊都監都領陣東營集春營入直馬步軍兵待標信擧行還宮後竝還入直而當夜宮墻外巡邏以除留十名勢難分排東營哨官趙學枋集春營哨官金啓漢出番鄕軍各二十名添入率領代直使之分更警巡之意敢啓傳曰知道
정조 11년
李亨元以訓鍊都監言啓曰依下敎衛內衛外軍兵等處設粥分饋之意敢啓傳曰知道
정조 11년
李亨元以禁衛營言啓曰依下敎本營槍劍軍兼內吹及訓鍊都監都領陣領赴將校軍兵等處設粥分饋之意敢啓傳曰知道
정조 11년
李亨元以御營廳言啓曰依下敎駕前別抄兼內吹及領赴將校軍兵等處設粥分饋之意敢啓傳曰知道
정조 11년
景慕宮酌獻禮親行敎是時贊禮行禮曹判書李命植典祀官奉常正柳匡天宮司令金聖準執禮副校理成種仁執尊副校理李羽晉大祝副修撰洪義浩盥洗位兵曹佐郞李益洙爵洗位禮曹佐郞金獜采贊者引儀崔慶鎭任藗謁者兼引儀慶邦運李持淳贊引假引儀李師益李孝達祭監監察金載恒柳光澺
정조 11년
丁未正月二十日卯時上詣景慕宮展拜仍行酌獻禮入侍時行都承旨沈豐之左承旨李亨元右承旨李祖承左副承旨洪仁浩右副承旨洪義榮假注書尹光顔李德鉉記事官李相璜金祖淳待敎尹行任以次侍立訖上具翼善冠無揚黑圓領袍乘輿出協陽門由月覲門詣景慕宮至降輿所左通禮啓請降輿上降輿入大次展拜時至左通禮啓請外辦上改具冕服以出左通禮啓請乘輿上乘輿左通禮前導至降輿所左通禮啓請降輿上降輿左通禮導上詣版位北向立左通禮啓請鞠躬再拜興平身上鞠躬再拜興平身左右通禮導上陞詣廟內奉審訖左右通禮導上至乘輿所啓請乘輿上乘輿還大次翌曉酌獻禮時至左通禮詣大次前啓請外辦上具冕服以出贊禮導上至東門外贊禮啓請執圭豐之跪進圭上執圭贊禮導上入自東門詣版位北向立啓請行禮仍請鞠躬再拜興平身上鞠躬再拜興平身贊禮導上詣盥洗位北向立贊禮啓請搢圭上搢圭豐之跪取匜興沃水亨元跪取槃承水上盥手豐之跪取巾於篚以進上帨手訖贊禮啓請執圭上執圭贊禮導上陞自東階詣尊所西向立豐之酌酒亨元以酌受酒贊禮導上詣神位前北向立贊禮啓請跪進圭上跪進圭豐之奉香盒亨元奉香爐跪進贊禮啓請三上香上三上香亨元奠爐于案豐之捧爵跪進贊禮啓請執爵獻爵上執爵獻爵以爵授亨元奠于神位前贊禮啓請執圭俯伏興少退北向跪上執圭俯伏興少退北向跪大祝進神位之右東向跪讀祝文訖贊禮啓請俯伏興平身上俯伏興平身贊禮導上還復位亨元曰莫重行禮時宣傳官廳下隷不能禁飭致有萬萬駭然之擧常時不能檢束之責不可無罪當該次知宣傳官所當重勘而本院請推之外無他可施之罰何以爲之乎上曰汰去可也出擧條贊禮啓請鞠躬再拜興平身上鞠躬再拜興平身贊禮導上詣望瘞位北向立大祝取祝版瘞於坎贊禮啓禮畢導上還出東門外贊禮請釋圭上釋圭豐之跪受圭贊禮導上入大次釋冕服上命錦城尉入侍賤臣承命出與朴明源偕入進伏訖明源曰孝昌墓床石今將改排而自禮曹涓吉於今二十五日本曹堂上當爲進去亦當有告事由之節故方草記擧行云矣上曰依爲之禮堂勿爲進去戶判則伊日當看檢補階之役卿與戶曹亞堂監董可也出擧條命書傳敎曰右參贊許遞令該曹口傳差出又命書傳敎曰當該承傳宣傳官及挾輦將竝汰去又命書傳敎曰未下直守令皆令明日辭朝河東府使尙不上來雖是面看之地太涉遲滯本府昨年年事告歉曠官可悶令該曹各別催促又復遲滯直以拿處草記還宮時至左通禮啓請外辦上改具翼善冠黑圓領袍以出亨元曰侍衛軍兵毛具必待命下後擧行所以嚴紀律而重事體也況於陪扈之班尤當審愼而今日動駕時挾輦軍及槍劍將卒不待命下徑着毛具非但事體未安抑亦紀律所關常時不能檢飭之罪不可無警訓鍊大將李柱國禁衛大將徐有大竝推考將官記過何如上曰依爲之係是衛內事兵判亦爲推考該將官不可記過而止令各該將臣決棍懲礪因此而不可無一番申飭者近來軍行殆無節制雖以毛具事言之不待發令徑自脫着非獨今番爲然潛着於墻外經夜時猶不必摘發科罪白晝大道扈駕成列而本兵與元戎皆不敢毛具而管下之若校若卒無難犯科可乎此則兵判及各該將臣不能檢飭之致旣往不必一一追勘嗣後申明惟在一號令間事以此意出擧條嚴飭可也出擧條左通禮啓請乘輿上乘輿由日瞻門月覲門自協陽門還內諸臣以次退出
정조 11년
行都承旨沈豐之坐直左承旨李亨元坐右承旨李祖承坐左副承旨洪仁浩坐直右副承旨洪義榮坐同副承旨金魯永坐注書金孝建病一員未差假注書尹光顔仕直李德鉉仕事變假注書李德淵仕
정조 11년
沈豐之啓曰明日常參經筵取稟傳曰停
정조 11년
沈豐之啓曰來二十五日朝參日次矣敢稟傳曰停
정조 11년
金魯永啓曰守令明日辭朝事昨日命下而安東府使李謙彬尼城縣監李一源今日晩後始呈下直單子成命之下不得已捧入而揆以事體極爲未安從重推考何如傳曰允
정조 11년
金魯永啓曰新除授刑曹參判蔡弘履工曹參判洪秀輔戶曹參徐鼎修過三日不爲出肅依定式推考警責仍卽牌招察任何如傳曰竝許遞政官牌招開政
정조 11년
洪義榮啓曰吏曹判書尹蓍東參判朴祐源參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 11년
洪義榮啓曰吏曹判書尹蓍東參判朴祐源再牌不進推考傳旨今方捧入而開政命下之後連事違召事體所在誠極未安參判纔已許遞判書所當更請牌招而係是一日三牌何以爲之敢稟傳曰更爲牌招
정조 11년
以吏曹參議李集斗牌不進罷職傳旨傳于洪義榮曰只推
정조 11년
傳于金魯永曰左承旨與象山府院君奉祀孫入侍
정조 11년
傳于洪義榮曰時囚皆令捧供以聞
정조 11년
傳于洪義榮曰禁府堂上中時帶摠管及老病及試所進去人許遞前望單子入之待下批牌招察任
정조 11년
禁府堂上前望單子入之以尹蓍東洪良浩爲知義禁申大升爲同義禁
정조 11년
兵曹口傳政事以趙瑍爲副摠管
정조 11년
洪仁浩啓曰卽者義禁府都事來言時囚捧供以聞事命下而知義禁尹蓍東洪良浩同義禁申大升牌不進只有判義禁金鍾正堂上不備不得擧行特敎之下如是違牌事甚未安知義禁尹蓍東洪良浩同義禁申大升更卽牌招以爲擧行之地何如傳曰允
정조 11년
以大輪次應參諸人進不進擧案傳于洪義榮曰懸頉文任及參判春秋館堂上學敎授許遞大司成亦在自首待勘中云亦爲許遞今日政以在京無故人差出未肅拜政府西壁弘文提學竝卽牌招察任內閣提學皆以在外懸頉以檢校受點牌招檢校直提學李秉模無端懸病事甚未安申飭進參
정조 11년
有政吏批判書尹蓍東進參判未差參議李集斗傳旨未下右副承旨洪義榮進以金憙爲戶曹參判黃昇源爲刑曹參判李宜老爲工曹參判曺允大爲戶曹參議朴瑞源兪漢忠爲監察李東榮爲禁府都事鄭好仁爲知經筵閔鍾顯爲大司成鄭昌順李在協爲知春秋吳載純爲藝文提學沈煥之爲南學敎授鄭大容爲西學敎授朴準源爲司僕主簿趙鎭完爲典牲主簿
정조 11년
兵批判書金履素病參判申益彬入直進參議朴天衡病參知柳誼病左承旨李亨元進副司直鄭景淳金持默
정조 11년
以吏曹參判望筒傳于洪義榮曰前望單子入之
정조 11년
吏曹參判前望單子入之金憙落點
정조 11년
沈豐之啓曰弘文提學洪良浩藝文提學吳載純知春秋金魯鎭吏曹參判金憙牌不進推考傳旨今方捧入而明日大輪次不可不備員進參更卽牌招何如
정조 11년
傳于沈豐之曰今日政新除授大輪次應參諸臣竝牌招察任其中刑曹參判黃昇源曾聞試役有情勢與兼帶官銜許遞與戶曹參判之代前望單子入之待下批一體牌招
정조 11년
戶曹參判刑曹參判同春秋前望單子入之戶曹參判具㢞刑曹參判尹承烈同春秋金魯鎭落點
정조 11년
傳于沈豐之曰禮房承旨入侍
정조 11년
以校理宋民載修撰朴基正等牌不進罷職傳旨傳于洪仁浩曰只推
정조 11년
沈豐之以奎章閣言啓曰夜間閣內諸處無事之意敢啓傳曰知道
정조 11년
沈豐之以弘文館言啓曰新除授校理宋民載修撰朴基正竝卽牌招察任何如傳曰允
정조 11년
洪義榮以禮曹言啓曰卽接永禧殿官員所報則今月二十二日大輪次及二十四日庭試時兩官俱當觀光云莫重之地不可暫時闕直兩日赴擧時假官依定式令吏曹以成均館官員口傳啓下以推移入直之地何如傳曰允
정조 11년
洪義榮以司饔院言啓曰鷹師貢人等呼訴內昨冬生雉比前稀貴逐日供上僅僅封進矣今則無所餘儲又因風勢之不順各處鷹獵之人擧皆空還繼供無路將未免闕供生事之境限活雉獵捉間參半代封事入啓變通云此時雉勢之難如所訴在前如此之時例有活鷄參半代封之規而莫重御供自下不敢擅便惶恐敢啓傳曰代捧
정조 11년
李亨元以兵曹言啓曰依下敎宣傳官廳牌頭吹螺赤金成大決棍五度之意敢啓傳曰知道今日登高從墻外越見廟庭諸漢卿捉來各別嚴治移送該曹照律草記可也
정조 11년
李亨元以兵曹言啓曰宣傳官廳牌頭吹螺赤決棍草記批旨內傳曰知道登高從墻外越見廟庭諸漢卿捉來各別嚴治移送該曹照律草記可也事命下矣依傳敎吹螺赤林大男李龍得金順才宋宗得金順宅金時延裵泰文金世徵等各決棍十度後移送秋曹之意敢啓傳曰知道
정조 11년
洪義榮以成均館言啓曰儒生大輪次處所例以明倫堂擧行而間或有因特敎移設丕闡堂之時矣今當多士咸集之際明倫堂似有狹窄之慮今二十二日大輪次依甲辰年例移設於丕闡堂何如傳曰允
정조 11년
李亨元以武一所言啓曰本所今日平明開場鐵箭仍爲試取之意敢啓傳曰知道
정조 11년
李亨元以武二所言啓曰本所今日鐵箭追擧案擧子一千四百七人內試取六百四人入格八十七人未及試取八百三人而日暮姑停之意敢啓傳曰知道
정조 11년
金魯永以武一所言啓曰今日本所鐵箭應射擧子五百六人內入格四十三人日暮姑停而謹依昨日所下本所草記批旨一一曉諭於擧子等處則莫不感激聳動而擧子等齊聲以爲兩所試取之規排定各道分屬兩所者蓋爲均取之地今此闊狹之聖敎寔出於軫念擧子之盛意而今若勿拘各所百五十之數折彼補此通融出榜則將不免落莫之嘆惟願兩所各從矢數以準元額則於此於彼允合分所均取之意云不但擧子輩呼訴如此自昨日奉敎以後鐵箭試取入格之數旣不滿元額之半未及應射之類數亦不多勢將抄出單技之優者計劃充額而二所亦將有單技參榜之慮云然則各自本所從矢數出榜以副群情恐合事宜恭俟處分之意惶恐敢啓傳曰然則依草記施行可也
정조 11년
李亨元以武二所言啓曰臣所今日平明開場自化字鐵箭仍爲試取之意敢啓傳曰知道
정조 11년
李亨元以武二所言啓曰臣等謹依昨日宣傳官口傳下敎鐵箭擧案次第收捧自昨夕至今朝所捧合爲一千四百餘人原擧子畢試之後考準原單子鱗次試取計料而步射之規與柳片有異其所試取自爾遲滯則殿試之前萬無畢射之望此已萬萬罔措而昨日臣等旣以單技許付之敎招集擧子宣布德意莫不歡忭鼓舞矣鐵箭更試之後則陞付之法當以鐵箭爲先而柳片單技入格之類自在勿施之中故此輩滿庭呼訴謂以昨奉恩諭顒俟陞付矣今則更無餘望云云麾之復來萬端訴冤昨旣宣諭恩敎今又使之失望則歡忭者反歸落莫落榜之類雖願更試入格之人莫不稱冤合有參量之道且以試法言之原數不足則單技陞付固有前例而今此單技入格至於三百餘人之多其中兩技之類雖不滿原數次次陞付不患不足而若其試事將了更爲試取揆以事面似涉如何謹此枚擧群情兼陳事勢恭俟處分惶恐敢啓傳曰知道一所旣試鐵箭卿所規矩不宜異同況鐵箭之當初不爲試取卽卿等急欲了當而然也只捧遠射自願數必無多否則亦豈無方便之事成命之下豈如是煩瀆卽爲量宜擧行限內出榜可也
정조 11년
金魯永以賑恤廳言啓曰因傳敎象山府院君奉祀孫康達秀處米一石錢五兩上下之意敢啓傳曰知道
정조 11년
金魯永以禁衛營言啓曰依傳敎本營槍劍將把摠李景烈哨官金柱各決棍十度懲礪之意敢啓傳曰知道
정조 11년
洪仁浩以刑曹言啓曰因兵曹啓辭登高從墻外越見廟庭諸漢移送該曹照律草記可也事命下矣謹案律文則大明律宮闈條有曰越皇城未過者杖一百流三千里以此傍照罪人林大男平安道熙川郡李龍得郭山郡裵泰文价川郡金始鍊咸鏡道洪原縣宋宗得利城縣金聖澤慶尙道丹城縣金順載金海府金世徵全羅道樂安郡竝定配所各決杖一百後卽爲押送之意敢啓傳曰所照律似不襯旣已決棍定配則分揀待辜限決杖放送可也
정조 11년
洪義榮以義禁府言啓明日人日製時本府都事皆爲赴擧本府入直都事當直入直都事公事回公都事及成均館禁亂都事無以推移武都事鄭達新遷轉之代令該曹口傳差出假都事三員亦令各別擇差以爲分排之地何如傳曰允
정조 11년
行都承旨沈豐之疏曰伏以閟宮展禮聖孝克伸經宿還內玉體冞康區區下情不勝欣忭仍伏念臣負罪如山受恩如海薄勘未幾甄除荐降春官銀臺寵榮依舊臣又飄纓結綬不少逡巡殆若視同無故拚棄大防者然同朝之嗤罵不言可想臣心之恧蹙誰復見諒第臣亦具常性豈至於全昧廉恥而所被恩造夐越千古糜身粉骨不足圖報其萬一隕首結草不足形其感祝則竭蹶之義爲重自引之擧反輕一再違逋抗顔出膺輾轉盤礴遂至于今顧臣本情良亦慼矣噫臣罪尙何言哉前後情實庶日月之畢燭而心雖急於仰暴跡實嫌於自明且其臺啓之初發姓名之未著也固當泯伏度日以俟究竟而臣乃不耐窮迫遽發對章唐突駭妄厥罪何居獨賴我聖上旻覆於臣慈母於臣旣慰釋之又誨責之原情於初疏之無愧牖迷於後章之突兀雨露霜雪隨處曲遂臣於是乎始分人鬼之關而妄錯對辨之罪蓋無所逃矣臣之得事殿下今幾年所文學才諝左右無當昏劣荏弱尺寸何補而庇覆之恩若偏臣身揚歷之遍罕比儕流不稱之災過福之懼夙夜憧憧如隕淵谷而至若今番卽臣命卒之秋也倘非若保之念無處不周容光之照無幽不燭則臣安得更有今日乎室家相對怳如夢寐塵刹之報此生無望惟願世世生生爲狗爲馬少效此頂踵磨放之願而已夫豈念到於更廁衣冠之列哉然則春官銀臺之出蓋亦出一分叩謝之忱而非敢爲因仍遵冒自同平昔之計也今則屢覲耿光矣粗伸義分矣卽日溘然更無餘憾慈敢略構文字仰陳至懇伏乞聖明俯垂終始生成之澤亟賜斥退仍命選部勿復檢擬於銓注俾得優游散地歌詠聖德千萬大願且臣日前臺疏中陞庠事尤有萬萬惶蹙者臣之姪子能述倖參於合製而臣旣不善敎訓身又冒忝宰列則臣之愧悚當如何旣此一事又添臣罪由前由後何敢晏然亦願亟勘臣罪以安微分焉臣無任云云
정조 11년
以都承旨沈豐之上疏傳于洪仁浩曰特軫不棄之意略示匪怒之敎在厥道理以罪爲榮凡有除命隨處竭蹶以效知感之忱可也今忽追提旣往冒昧煩陳寧有如許事體況疏末自引尤涉屑越有愧無怍惟在內省之如何以此以彼焉敢如是處義爲先從重推考此上疏還給仍令牌招仕直
정조 11년
京畿儒生元啓夏等疏答曰省疏具悉混說朝廷殆無漏者廷臣爲國之心豈不及爾等乎近來章甫干涉朝事殆有甚於臺閣之任言責者非不知先施儒罰俾知警勵而試士在卽姑且勿論末端慶科事亦未必然爾等退修學業原疏未下
정조 11년
丁未正月二十一日巳時上御重熙堂左承旨入侍時左承旨李亨元假注書尹光顔記事官李相璜金祖淳象山府院君奉祀孫德源幼學康達秀以次進伏訖上命達秀進前上曰爾爲象山府院君幾代孫乎達秀曰十四代孫矣上曰爾能爲科業乎達秀曰臣不能文矣上曰爾於文武間欲何爲耶須以所願陳之達秀曰欲爲蔭仕矣上命書傳敎曰今日召見象山府院君奉祀孫康達秀極爲精明不若遐陬人物豈無收錄之擧昨秋謁陵日以御製祭文賜祭本家受祭後令道臣起送矣上來已久因政院之不卽提稟以致數朔彷徨當該承旨推考康達秀令該曹初仕調用入仕年限尙餘數年況領相筵奏申復之後尤宜審愼本道參奉異於京職筮仕今日政調用待年限陞遷京職事分付上命達秀先退命書右相別諭傳敎曰自卿金甌之卜朝士聳聽輿人拭目於是乎予雖未敢以知人自多亦未嘗不以得賢爲喜噫卿間經事故出而事予僅始一二年矣本末長短何從而詳嘗聞卿在家事親孝生而竭力歿而盡哀朝夕倚廬往往有人所難堪處此予所以許卿者忠孝本非二致前下批旨首提移孝二字卿之藉手事予亦豈不在是且卿棣棣之容庶幾矜式具僚介介之操庶幾砥礪頹俗此時作相捨卿伊誰古人審於去就而新卜後或有一疏而出膺者疏亦不踰數行觀於前輩狀誌可按也卿則不惟反是忽創古人所未行之事匹馬東楸聞命卽發鎭日疏啓殆似不知止不欲已然予則曰玆擧在卿未免爲病處噫潔身長往無是義焉予亦豈任卿之爲不能改之廊廟竟當迫於事會黽勉出脚到此雖欲固守前執得乎鄕舍尤不必久淹藉欲辭遜京鄕無間望須勉抑謙沖卽日返都以副予延佇之思事更遣史官傳諭此時畿邑廚傳之弊不可不念史官自持飯事分付命退承史以次退出
정조 11년
丁未正月二十一日初更上御重熙堂禮房承旨入侍時都承旨沈豐之假注書尹光顔記事官李相璜金祖淳以次進伏訖上命持入陪班落後諸臣自首現告擧案賤臣承命持入上命書傳敎曰試望苟艱云因領相筵奏請罪諸臣庭試榜出後捧現告試望勿拘備擬因此思之不必相持謄傳前啓頒布承旨事臺啓批答以依啓改書頒布又命書傳敎曰再明日詣春塘臺經宿三更留門翌日曉頭文所懸題天明武試開場竝依例磨鍊事分付文所試官出牌後依例當留在衛內而春寒尙峭大臣宗宰老病人勢難露宿靑陽門內公廨留接試官出宮時隨詣宗宰則留門時入來事亦爲分付又命書傳敎曰再明日出宮時以入直禁軍及入直金虎門軍六十名爲挾輦軍隨駕出番禁軍挾輦軍及槍劍軍帳外環衛內外各營軍儀仗副輦皆於留門後入門前先入排立事分付又命書傳敎曰再明日留門以弘化東西挾門通化門宣仁門爲之三更一點請出標信擧行軍兵則二更三點靑陽門春雲門明光門通德門宣仁門先爲留門許入宣仁門權閉待入門時留門事分付俾無昏夜躪躙之弊又命書傳敎曰二所試官尹承烈代尹師國爲之除下直進去兼帶摠管許遞其代令該曹口傳差出出榻敎又命書傳敎曰明日出題後書題卽爲書入捧券後大臣率應參諸臣入侍科次又書傳敎曰明日殿座時侍臣不可不備員參班山林外三司在外被論及未肅拜人許遞政官牌招開政待下批牌招進參命退承史以次退出
정조 11년
行都承旨沈豐之坐左承旨李亨元坐直右承旨李祖承坐直左副承旨洪仁浩坐右副承旨洪義榮坐同副承旨金魯永坐注書金孝建仕一員未差假注書李德鉉仕直事變假注書李德淵仕
정조 11년
李亨元以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
李祖承啓曰合辭方張之時兩司無詣臺之員事甚未安除在外試所進去外呈告人員竝卽牌招何如傳曰允
정조 11년
沈豐之啓曰明日再明日殿座相値視事頉稟傳曰知道
정조 11년
沈豐之啓曰在前親臨庭試時有時原任大臣入侍之例今番則何以爲之敢稟傳曰依例爲之
정조 11년
沈豐之啓曰在前親臨庭試時有宗宰磨鍊入侍之例今番則何以爲之敢稟傳曰依例爲之
정조 11년
金魯永啓曰日昨以慶尙監司狀啓啓本尾紙截斷事因本院啓辭批旨方令該道査實馳啓矣卽者該營狀啓一度啓本三度到院故臣等所見處開拆則尾紙餘地或爲一貼或爲半貼狀啓一度係是民事故不得已捧入啓本三度還爲下送使之改修正上送而莫重奏御文書不能審愼連有此無前之擧事體所在萬萬駭然該道監司金尙集從重推考何如傳曰允
정조 11년
沈豐之啓曰藝文提學吳載純再牌不進推考傳旨今方捧入而明日大輪次兩館提學不可不備員所當更請牌招而係是一日三牌何以爲之敢稟傳曰更爲牌招
정조 11년
沈豐之啓曰武一所試官金魯淳時無職名令該曹口傳付軍職何如傳曰允
정조 11년
兵曹口傳政事副司直單金魯淳
정조 11년
傳于沈豐之曰明日殿座侍臣當爲備員山林外三司在外被論及未肅拜人竝許遞政官牌招開政待下批牌招參班
정조 11년
傳于洪仁浩曰俱有情勢未肅拜金吾堂上竝許遞今日政以在京無故人差出
정조 11년
有政吏批判書尹蓍東進參判金憙進參議李集斗進行都承旨沈豐之進以李𡊠爲大司憲韓晩裕爲校理沈樂洙爲修撰李在簡李秉模爲知義禁閔鍾顯爲同義禁禹拓夏爲監察李度文爲敦寧主簿洪樂正爲健元陵參奉兵批無政事
정조 11년
以慶尙監司狀啓新寧縣金山郡民家燒燼事傳于沈豐之曰方春失所極爲矜憐新寧金山兩邑被燒民戶依咸安例各別顧恤安接形止仍卽狀聞俾無不均之弊今日筵中聞沿邑設賑處擧行多有慢忽處云是豈委畀之意乎先自卿惕念改圖仍又另飭邑宰無或一毫泛忽以爲補過之地莫曰九重夐越自有從後考察之道卽以此意回諭該道伯期有警飭之實效
정조 11년
摠管前望單子入之金載順任嵂落點
정조 11년
以朴蓍壽囚單子傳于洪義榮曰分揀放送
정조 11년
事變假注書李德淵改差代以趙景逵爲事變假注書
정조 11년
以慶尙監司狀啓咸安郡民家燒燼事傳于金魯永曰歉歲被災極爲矜慘令道臣拔例賙恤若使一民失所道伯豈逭其責此意令廟堂關飭行會
정조 11년
傳于沈豐之曰科次入侍
정조 11년
洪義榮以弘文館言啓曰新除授副修撰申馥時在慶尙道安東地經筵入番事緊請斯速乘馹上來事下諭傳曰依啓
정조 11년
洪義榮以弘文館言啓曰新除授校理李庚運副校理李百亨修撰李尙度竝卽牌招察任何如傳曰允
정조 11년
沈豐之以弘文館言啓曰本館上番副校理臣沈煥之以南學敎授今日成均館大輪次時晝仕出去之意敢啓傳曰知道
정조 11년
洪義榮以禮曹言啓曰大報壇奉審以今正月十九日爲之事已爲啓下矣朝參相値故更令日官推擇則今月二十五日爲吉云以此日退行之意敢啓傳曰知道
정조 11년
洪義榮以禮曹言啓曰大報壇祭享每年三月上旬內擇日擧行事曾已定奪矣吉日令日官推擇則來三月初八日爲吉云以此日定行而初雖以親祭磨鍊亦多有攝行之例今番則何以爲之乎敢稟傳曰謹當躬行矣
정조 11년
沈豐之以嘉禮廳言啓曰今此嘉禮日嬪朝見大殿時儀仗排立之節預爲稟定然後可以指揮擧行而庚子嘉禮時依例爲之而大駕儀仗書入別單只以點下者排立事命下矣今番則何以爲之乎敢稟傳曰今番亦依此擧行
정조 11년
沈豐之以嘉禮廳言啓曰今此嘉禮翌日嬪朝見王大妃殿時儀仗排立之節預爲稟定然後可以指揮擧行而庚子嘉禮時繖扇外儀仗置之事命下矣今番何以爲之乎敢稟傳曰今番亦依此擧行
정조 11년
沈豐之以嘉禮廳言啓曰今此嘉禮翌日嬪朝見惠慶宮時儀仗排立之節預爲稟定然後可以指揮擧行而庚子嘉禮時繖扇外儀仗置之事命下矣今番則何以爲之乎敢稟傳曰今番亦依此擧行
정조 11년
沈豐之以嘉禮廳言啓曰今此嘉禮翌日嬪朝見中宮殿時儀仗排立之節預爲稟定然後可以指揮擧行而庚子嘉禮時儀仗置之事命下矣今番則何以爲乎敢稟傳曰今番亦依此擧行
정조 11년
沈豐之以嘉禮廳言啓曰嬪自別宮詣闕日本宮婢子分左右之節捧函步婢二雙執香步婢二名依例擧行事庚子嘉禮時筵稟定奪矣今亦依此擧行乎敢稟傳曰今番亦依此擧行
정조 11년
沈豐之以嘉禮廳言啓曰嬪儀仗陽傘一枝雀扇二柄皆以靑質爲之事庚子嘉禮時別單啓下矣今亦依此擧行乎敢稟傳曰今番亦依此擧行
정조 11년
沈豐之以嘉禮廳言啓曰今此嘉禮時三揀擇後嬪詣別宮及嘉禮日詣闕門路稟定然後可以指揮擧行而庚子嘉禮時嬪詣別宮時自敦化西挾門詣闕時自弘化西挾門擧行矣今番則以何門爲之乎敢稟傳曰皆以敦化西挾爲之
정조 11년
李亨元以司僕寺言七字刀割啓曰今此庭試卽日唱榜時文武科新恩當給本寺馬而自前武科則只給甲乙科今亦依此例磨鍊之意敢啓傳曰知道
정조 11년
洪仁浩以武一所試官言啓曰今日鐵箭追試擧子十一人內入格一人合前二日入格爲五十八人而兩技入格十人柳葉箭貫以上單技入格八十人片箭貫一中以上單技入格五十九人摠計兩技入格單技入格鐵箭追試單技入格合爲二百七人矣今已畢試恭俟處分修正榜目之意敢啓傳曰昨因本所草記以依草記施行之意下批使之卽爲頒布矣以此草記觀之可知其尙未承批其委折令政院査實以啓
정조 11년
洪仁浩啓曰昨因本所草記以依草記施行之意下批使之卽爲頒布矣以此草記觀之可知其尙未承批其委折令政院査實以啓事命下矣武一所差備官使之進來査問則以爲昨日草記批旨今日辰時量主掌官書員始爲謄來而其前旣已開場且將出榜故果未待批旨之下不得不更爲草記云査問院隷則以爲昨夜初更後批旨自門隙出來故招致主掌官書員使之卽爲謄去矣今日辰時後始爲謄布於試所云者必是書員中間遲滯之致云故更爲査覈於主掌官則果於昨夜初更後聽分付於待漏廳而謄布試所之遲滯專是書員慢忽擧行之致云該吏令攸司從重科治主掌官所當重勘而本院請推之外無他可施之罰何以爲之敢稟傳曰依爲之主掌官拿處可也
정조 11년
洪仁浩以武一所試官言啓曰本所今日平明開場鐵箭仍爲試取之意敢啓傳曰知道
정조 11년
洪仁浩以武一所試官言啓曰今日本所柳葉箭片箭應射擧子自推字至方字半字二千七百九十六人二所相避移來擧子六十一人禁衛營鄕軍一百七名御營廳鄕軍十七名內柳葉箭入格四十人片箭入格二十五人摠計前兩日柳葉箭入格四十五人片箭入格三十七人都合爲一百四十七人未入格爲七千三百八十一人而仍自天字鐵箭試取之意敢啓傳曰知道
정조 11년
洪仁浩以武二所試官言啓曰臣所今日平明開場鐵箭追擧案仍爲試取之意敢啓傳曰知道
정조 11년
洪仁浩以武二所試官言啓曰臣所鐵箭纔已畢試入格爲四十四人追擧案鐵箭擧子自天字仍爲試取之意敢啓傳曰知道
정조 11년
洪仁浩以武二所試官言啓曰臣所鐵箭追擧案擧子今已畢射而入格七十三人昨日入格八十七人合爲一百六十人今將計劃而兩技入格五十四人外各項單技合爲四百十九人就其中從矢數多者陞付以充一百五十之數仍爲出榜計料之意敢啓傳曰知道
정조 11년
洪仁浩以訓鍊都監言啓曰本局中軍李漢昌方在臺啓中軍門劇任不可曠闕改差何如傳曰允
정조 11년
洪仁浩以訓鍊都監言啓曰依傳敎挾輦把摠李殷昌哨官吳徹常各決棍十度懲礪之意敢啓傳曰知道
정조 11년
洪仁浩以義禁府言啓曰專經文臣尹序東尹羽烈朴基正權儐朴蓍壽等竝推考事傳旨啓下矣朴基正今方待命卽爲拿囚而尹序東下去京畿富平地尹羽烈下去仁川地權儐下去龍仁地朴蓍壽下去長湍地云依例發遣府羅將竝拿來何如傳曰允
정조 11년
沈豐之以義禁府言啓曰前府使崔雲羽亟施定配之典事承傳啓下矣崔雲羽咸鏡道利城縣定配而承傳內辭意具罪目依例發遣府書吏押送配所何如傳曰允
정조 11년
同義禁申大升疏曰伏以慈諭誕宣天討亟行巨魁殲而宗社再安大義明而倫彝復敍顯冊載颺於東朝縟禮誕擧於大庭蹈抃之忱薄海惟均仍伏念臣賦性庸愚涉世冥墑當官而莫效分寸遇事而輒患顚錯前後辜負未有如臣雖荷包容之德堇免罪戾自知疎迂之跡必致顚仆乃者竟因春曹之擧行自速人臣之極罪追思至今心骨俱沸一行刀割秪緣臣昏謬迷暗漫無省覺適値首堂之遞任徒憑該吏之按例遽入三條之單竟爲終身之累撫心慙痛無面可顯人言之來臣所自分果然司直之論至嚴且重譴削之啓竄配之請一轉再轉次第迭發臣罪臣自知之嶺海鈇鉞實所甘心而至於愛惜云云是何危險之至此倘非慈覆之天照燭實狀明降處分則臣雖萬被誅戮更有何辭自明畢竟臺草之略改公議之稍緩皆我聖上賜也臣於席藁惶隕之中奉讀批旨一字一涕以首頓地自不覺淸血之被面也曾未幾何敍命荐下有若尋常薄過之遇赦卽宥者然聖恩雖深於庇覆私義已分於廢棄竊自悲此生此世報答無階惟有闔門攢祝隕結是期而已千萬不意金吾新除遽及於滓穢之身臣聞命涕泗實不料誤恩之至於此極也在臣義分豈不欲叨謝恩命贍依耿光而一墮坑坎便作僇人今若拚棄廉隅冒廁班行則非徒臣實自愧抑亦人將若浼百爾忖度蠢動無路而且臣尤有所怵然于中者臣姿本疎率獨行寡儔杜門守拙罕如人接全沒知識自陷謬戾以此聾聵迷不知返則不知不覺之中又安知不落在何許罪科到此地頭悔之無及聖度雖寬難望累赦如臣不肖雖不足惜而亦豈不有累於聖鑑之萬一皎然此心銘在肝肺束帶趨朝斷無是望有臣如此生不如死昨於天牌之下不敢爲進身之計屢犯違傲此尤臣罪上添罪之一端玆控危蹙之懇敢瀆崇嚴之聽伏乞聖慈亟下臣司敗快施金木之誅仍命選部刊名朝籍俾爲人臣不忠者之戒焉臣無任云云答曰省疏具悉卿其勿辭行公
정조 11년
大司諫金翊休執義李師濂持平任希遠吳泰賢獻納權恢校理韓晩裕副校理李羽晉沈煥之正言金載翼修撰嚴思憲副修撰李尙度洪義浩等所啓請黜置罪入鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割
정조 11년
大司諫金翊休執義李師濂持平任希遠吳泰賢獻納權恢正言金載翼等所啓請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之支屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗更令王府設鞫嚴問期於得情快正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭見上答兩司曰不允
정조 11년
持平任希遠所啓講大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律措辭見上答府曰不允
정조 11년
正言金載翼所啓請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴提防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律措辭見上答院曰不允
정조 11년
丁未正月二十二日午時上御熙政堂大輪次人日製科次入侍時行都承旨沈豐之左承旨李亨元右承旨李祖承左副承旨洪仁浩右副承旨洪義榮同副承旨金魯永假注書李德鉉記事官李相璜金祖淳領議政金致仁左參贊金魯鎭右參贊尹塾知春秋李在協弘文提學洪良浩藝文提學吳載純同春秋李崇祜鄭昌順檢校直閣李秉模吏曹判書尹蓍東參判金憙參議李集斗戶曹判書李在簡參判具㢞參議曺允大禮曹參判李度默參議洪明浩兵曹判書金履素參議柳誼參知朴天衡刑曹參判尹承烈參議金履禧以次進伏訖上命入賦表試券俾各分考命書傳敎曰入侍科次時對讀官以入直閣臣玉堂及內外司入直兵曹郞廳爲之考試訖上命書傳敎曰人日製大輪次表居首三中生員柳師模賦居首三中進士金翰東竝直赴殿試表三下一幼學安光晉賦三下一幼學金孝民竝直赴會試表三下進士李載源幼學李義實賦三下幼學李櫟幼學兪啓煥各給二分表草三下幼學金履亨生員尹㝡遠賦草三下幼學黃千泓幼學閔在相各給一分表次上幼學申錫周賦次上幼學成濟漢等各紙二卷筆三枝墨三笏賜給入格人皆令再明日來待上曰明日出宮門路以賓陽門爲之出榻敎命退諸臣以次退出
정조 11년
丁未正月二十二日酉時上御重熙堂坐直承旨入侍時右承旨李祖承假注書李德鉉記事官尹行任金祖淳以次進伏訖司謁李德鳳持政院啓辭蒼遑入來上命祖承展讀卽判義禁金鍾正時急請對啓辭也上驚曰何事也仍出給開門標信敎曰判義禁來詣闕外云以此標信開金虎門招致閤外問其請對之由若事祕難泄書於小紙而重封以入事分付賤臣承命出以下敎傳于鍾正鍾正書所懷而啓曰龍仁幼學李匡運來言于臣曰欲爲早定儲位上疏云故臣雖卽嚴責逐之而旣聞凶言不敢不達矣上仍御誠正閣命左承旨與判義禁入侍賤臣承命出與左承旨李亨元判義禁金鍾正偕入進伏訖上曰厥漢卽何如漢也鍾正曰厥漢之祖卽臣之曾祖甥姪女壻也上曰名色與卿不同乎鍾正曰不分明矣上曰年齒則幾何而家計亦如何鍾正曰家計則貧而年近四十矣上曰能文乎鍾正曰文字若干爲之而上疏之屬似不能獨作也且其性稟殊甚妖邪矣上曰此與先朝黃熽事無異此等事之必然有之予亦料之而將何以處之耶卿姑退去鍾正承命退出少頃上命退承史以次退出
정조 11년
行都承旨沈豐之齋宿左承旨李亨元齋直右承旨李祖承齋宿左副承旨洪仁浩齋宿右副承旨洪義榮齋宿同副承旨金魯永齋直注書金孝建齋宿一員未差假注書李德鉉齋直事變假注書申光岳仕
정조 11년
以讀券官鄭昌聖洪秀輔牌不進推考傳旨傳于沈豐之曰間有情勢此非官職無異往役親臨試士之日焉敢若是更爲牌招違牌勿爲呼望
정조 11년
以對讀官李敬一朴天行尹勉升洪檍李昌漢趙濟魯沈晉賢趙雲紀申大尹牌不進罷職傳旨傳于沈豐之曰間有情勢而此非官職無異往役親臨試士之日焉敢若是只推更爲牌招違牌勿爲呼望
정조 11년
兵曹口傳政事以鄭昌聖黃昇源朴祐源洪秀輔李在學金熙朝李太亨沈晉賢李書九李庚運宋民載朴基正金履鏞尹羽烈李顯靖趙雲紀爲副司直
정조 11년
事變假注書趙景逵在外代以申光岳爲假注書
정조 11년
金魯永以兵曹言啓曰前後直赴殿試捧承傳人轎子陪金世完等一百二十四人及直赴會試人武藝別監金大行等四十人隨其錄名竝依例許赴於明日庭試殿試之意敢啓傳曰知道
정조 11년
李亨元以兵曹言啓曰依下敎侍衛禁軍壯勇衛及武藝別監內吹兼內吹等處設粥以饋之意敢啓傳曰知道
정조 11년
李亨元以訓鍊都監意啓曰今正月二十四日春塘臺殿試時因兵曹節目廣智營入直軍四十名除出將官率領設布帳外環圍弘化門入直軍八十名除出將校率領弘化門及銅龍門宣仁門通化門各二十名式排立雜人各別嚴禁事畢後還爲入直而竝待標信擧行之意敢啓傳曰知道
정조 11년
李亨元以訓鍊都監言啓曰今此春塘臺殿試時廣知營入直軍四十名除出環圍於設布帳外當夜宮墻外巡邏無以分排依例以附近營守直軍推移行巡之意敢啓傳曰知道
정조 11년
李亨元以訓鍊都監言啓曰依下敎御前前排挾輦軍兼內吹別技軍排立軍等處設粥分饋之意敢啓傳曰知道
정조 11년
李亨元以禁衛營言啓曰今正月二十三日親臨春塘臺經宿二十四日殿試時依兵曹節目西營入直鄕軍四十名新營入直鄕軍三十七名內各除營直十名元入直將官率領仍直其餘軍兵及出番鄕軍二哨各設將官率領布帳外嚴飭排立而西營入直軍則待標信擧行之意敢啓傳曰知道
정조 11년
李亨元以禁衛營言啓曰今此春塘臺殿試時西營入直鄕軍三十名布帳外排立事草記允下矣所餘十名宮墻外當夜巡邏勢難分排出番鄕軍二十名添入使之合力警巡之意敢啓傳曰知道
정조 11년
李亨元以禁衛營言啓曰依下敎本營槍劍軍兼內吹及布帳外排立軍兵等處設粥分饋之意敢啓傳曰知道
정조 11년
李亨元以御營廳言啓曰今正月二十三日大駕詣春塘臺經宿二十四日文武科殿試時依兵曹啓下節目東營入直軍六十一名集春營入直軍五十名新營入直軍一哨內各留十名出番鄕軍二哨竝除出領軍千摠李吉培把摠曺夏彬哨官趙學枋崔鳳興入直哨官河龍珠金啓漢率領留門後先入設布帳外環衛排立作門東營集春營入直軍則待標信擧行事畢後各還本處入直而當夜宮墻外巡邏以除留十名軍勢難分排出番鄕軍各二十名添入東營哨官方處行集春營哨官李熙章領率代直使之分更警巡之意敢啓傳曰知道
정조 11년
李亨元以御營廳言啓曰依下敎本廳兼內吹及設布帳外排立軍兵等處設粥分饋之意敢啓傳曰知道
정조 11년
金魯永以漢城府言啓曰丙午年獻民數時京中及八道元戶人口摠數已爲入啓而濟州三邑戶口摠今始上來故依例添錄之意敢啓傳曰知道
정조 11년
沈豐之以義禁言啓曰明日庭試時本府都事皆爲赴擧武都事一員本府入直而當直入直都事公事回公都事文武所禁亂都事無以推移假都事四員令該曹各別擇差以爲分排之地何如傳曰允
정조 11년
領敦寧洪樂性箚曰伏以臣俄登筵席以文試之不可冒當猥陳微懇日月之明庶幾俯燭矣臣之本末長短非但自知甚明抑亦通朝之所共諒立朝四十年之間前後試事未嘗晏然出膺間因事會之惶隘或不免一再濫竽而至今追思不啻汗顔之愧而已噫苟使臣有一分堪承之望今日試士是何等識慶之擧而寧憚奔走之勞敢萌苦辭之心乎考官則進讀券官則不進區區寸忱想蒙俯諒天牌荐降進退不得略控短箚仰暴情實伏乞聖明亟降威罰以昭法紀以安私分焉答曰省箚具悉卿懇所辭過矣卿其安心勿辭仍傳曰此批答遣史官傳諭于領敦寧
정조 11년
判府事金熤箚曰伏以臣自蒙恩遞歸伏弊廬仰感孔邇之天特軫惟疾之憂俾令便意調息得延殘喘隨處慈覆罔非洪造臣旣得此於君父雖使卽日溘然亦復何憾感結之極惟有涕泗仍念臣於日昨筵退之後觸冒風寒外氣所襲宿症益添胸膈悶懣寒熱兼作又於昨夕飮食失宜添以吐瀉之症氣息益綴省覺亦迷見方委頓床簀達宵叫苦試事隔日天牌儼臨而目下病情無望蠢動不得已坐違召命自犯逋慢之罪噫黼座臨苑多士咸造擧國同慶之忱益復忻忭而臣不能竭蹶趨承獲覩盛儀病裏惶隕如添一病玆敢略控短箚仰請嚴譴伏乞亟勘臣罪以警具僚焉答曰省箚具悉卿懇愼節極庸悶慮卿其勿辭安心調理仍傳曰此批答遣史官傳諭于金判府事
정조 11년
前戶曹判書趙璥疏曰伏以臣冒控衷懇冀垂矜諒而微誠反歸於例讓聖念常靳於允兪此莫非臣言行無素不能見孚於君父之致也撫躬慙悚若無所容揆以道理只合泯默靖處恭俟朝家處分不宜復申號籲妄效中書事例而第其官名不襯有不敢一日蹲據職任至重有不容一日虛曠臣若徒懷瀆擾之懼未免囁嚅而止則是臣不以天人格感之理仰望於聖明而自阻於仁覆之下也臣豈敢爲是哉噫臣之事殿下亦已久矣本末長短固莫逃於日月之明而以其識慮也則鈍滯迂闇不諧於俗矣以其才猷也則拙劣空疎不適於用矣以其器量也則淺狹粗率不協於人望矣凡於世所稱一切政事機務人情物態率皆茫然若聾瞽從前供仕輒致僨敗矧今叨冒尤係猥濫誠不敢知殿下奚取於臣而乃有此非常之誤恩耶若謂班聯稍近有若循資而序陞也則非聖王其難其愼之意也若謂耆老元輔委任篤棐其餘僚位不妨備員也則又非匪其人寧曠其職之義也惟此二者皆未足以解中外之惑其爲玷名器而累聖簡當如何哉記昔肅宗朝故相臣鄭澔之拜銓長也徑歸鄕里亦粵英廟朝故相臣李宜顯之膺重卜也卽日出城夫銓職較輕於相職重卜懸殊於新卜而以兩相之賢猶且聞命若驚勇決於去就若臣庸鹵其於兩相無能爲役而忽地新命之驚惶震越視兩相所叨不啻倍蓰則臣之不敢濡滯於京輦之下者不可謂全無所據而惟彼兩相卒能自遂其志尙臣則迄未蒙體諒之恩輾轉迫阨將歸於忘君恩壞臣分之科臣之情事吁亦慼矣況臣行之徑發雖在於聞命之後臣心之決退已暴於登筵之初仰惟天鑑在上其必照燭無餘而昨下恩諭以臣之引義屛退責之以潔身長往臣於此惶蹙抑塞益不知措躬之所也儻或聖慈曲賜恕察特許鐫免則一逋臣之優游畎畝在聖朝益彰其大德在賤分庶全其微諒而不然則亦須亟加刑章毋至上下相持公私俱弊之地千萬幸甚答曰省疏具悉卿懇日前別諭罄予至意今不必架疊疏中所引兩相事亦未知其襯喩況今首揆獨賢廟堂事誠悶然卿雖曰上辭本期於準施予則惟以勉出爲究竟上下相持徒涉欠誠卿須安心勿辭卽起登途仍爲肅命仍傳曰此批答遣史官傳諭于右議政